Croucamp dalk van ‘dieremishandeling’ aangekla‘n Skermskoot van die inskrywing op Facebook. (Verskaf deur NDBV) Die Nasionale Dierebeskermingsvereniging (NDBV) het Dinsdag in ŉ verklaring sy misnoeë uitgespreek oor Croucamp wat op sosiale media “spog” met die “wreedheid en mishandeling” van die skaap. Nazareth Appalsamy, woordvoerder van die NDBV, het gesê die voorval het onder die vereniging se aandag gekom nadat skermskote van die Facebook-inskrywing aan hulle gestuur is. Volgens die vereniging kon daar op die skermskote gesien word hoe Croucamp ŉ ernstig beseerde skaap behandel en het die “onvanpaste hantering van die saak” openbare opslae gemaak. Appalsamy het gesê ŉ senior NDBV inspekteur en die NDBV se veearts het die plaas in die Tarlton-gebied wes van Johannesburg besoek waar hulle die skaap aangetref het met ŉ verband om haar maag. Daar was ook ŉ beseerde lam wat nie op een van sy agterbene kon trap nie. Die NDBV het ŉ waarskuwing aan Croucamp uitgereik dat die diere onmiddellik deur ŉ veearts behandel of op menslike wyse van kant gemaak moes word. Volgens Appalsamy het Croucamp later die lam van die plaas verwyder en aan die NDBV gesê hy het dit na ŉ plakkerskamp geneem waar die lam geslag is om geëet te word. Die NDBV-beamptes het die ooi ondersoek en gevind dat sy ŉ wond aan haar uier gehad het wat volgens Appalsamy ontsteek was. “Die behandeling wat deur die lekepersoon, Croucamp, gegee is was onvoldoende en oneffektief. ŉ Pynstiller is gegee, maar geen sistemiese antibiotika nie. Croucamp het beweer dat hy die skaap met antibiotika behandel het, maar die bottel wat hy te voorskyn gebring het, het geen antibiotika van enige aard bevat nie,” het sy gesê. Appalsamy beweer die ooi se spene en van die melkklierweefsel was afgeskuur. “Die dier was in só ŉ slegte toestand dat om haar lewe te verleng wreed sou wees en onnodige verdere lyding sou veroorsaak het.” Croucamp het egter gister in ŉ inskrywing op sy Facebook-profiel teruggekap deur te sê die ooi was besig om te herstel en sou oor ŉ paar weke gesond gewees het. “Ek weet sy ly, maar mens en dier ly wanneer hulle siek is; die vraag is, wanneer maak ons dood? ŉ Troeteldier mag aansienlik meer ly as ŉ plaasdier voor die besluit geneem word om dood te maak,” het hy geskryf. Volgens Croucamp het hy al vir 15 jaar lank belange by skaapboerdery en het hy navraag gedoen by ŉ boer wat hy vertrou oor raad om die ooi te behandel. “Ek [het haar] met ŉ anti-inflammatoriese middel behandel en toe die uier ŉ bloeiende letsel vertoon, het ek die bloeding gestop en ŉ rekverband omgesit. [Die boer se antwoord was] dat indien die ooi normaal eet, nie gaan lê of met ŉ hangkop staan nie, sy ŉ kans gegee kan word om te herstel,” het hy gesê. “Dis eintlik ŉ soort vreugde om die diere te dokter en meestal bel ek boere wie se ervaring ek vertrou om raad te vra. As ek ŉ veearts moet uitroep vir elke siek dier, kan ek hom of haar maar netsowel voltyds aanstel.” Hy beweer tydens die NDBV se besoek aan die plaas moes die beamptes sukkel om die siek ooi te vang wat in die kraal rondgehardloop het voordat hulle haar kon skiet. “Dit was egter vir my van die begin af duidelik dat die [NDBV] gekom het om die ooi dood te maak,” het hy gesê. “Ek het die [NDBV se] veearts gevra of ons die behandeling wat ek gee kan verander na sy voorskrif indien ek dan nie die regte medikasie toedien nie, maar nee. ŉ Ooi wat eet, water drink, veg by die bak vir haar plek en uit my hand kom eet moes dood, want daar is ŉ wet wat die veearts onder my neus kon druk wat beweer dat ŉ dier moet dood wanneer sy ly. Wel, julle m**re; julle maak maklik dood, want ŉ plaasdier word mos nie gereken soos ŉ troeteldier nie.” Appalsamy hou egter vol dat die skaap onnodig mishandel is en vra waarom Croucamp nie ŉ veearts gekry het om na die dier om te sien nie. “Dit vererger die saak wanneer individue met hul oortredings op sosiale media spog en in posisies is waar hulle werklik van beter behoort te weet,” het sy gesê. Volgens Appalsamy oorweeg die vereniging nog sy opsies oor moontlike aanklagte wat teen Croucamp gebring kan word. “Ons kan nie oorhaastig wees om aanklagte aanhangig te maak nie. Ons ondersoek nog die saak en is besig om met ons regspan oorleg te pleeg,” het sy gesê.